พายุโซนร้อนกำลังแรงวิภา (พ.ศ. 2568)

<templatestyles src="แม่แบบ:กล่องข้อมูล เหตุการณ์สภาพอากาศ/styles.css"/><table class="infobox ib-weather-event">
<templatestyles src="แม่แบบ:กล่องข้อมูล เหตุการณ์สภาพอากาศ/styles.css"/><templatestyles src="แม่แบบ:กล่องข้อมูล เหตุการณ์สภาพอากาศ/styles.css"/><templatestyles src="แม่แบบ:กล่องข้อมูล เหตุการณ์สภาพอากาศ/styles.css"/>
</table>
พายุโซนร้อนกำลังแรงวิภา หรือที่ในประเทศฟิลิปปินส์เรียกว่า พายุโซนร้อนกำลังแรงกรีซิง  เป็นพายุหมุนเขตร้อนลูกที่หกในบริเวณมหาสมุทรแปซิฟิกทางตะวันตกในช่วงปี พ.ศ. 2568 ก่อตัวขึ้นจากหย่อมความกดอากาศต่ำเมื่อวันที่ 16 กรกฎาคม พ.ศ. 2568 อยู่บริเวณทางตะวันออกของทะเลฟิลิปปินห่างจากทางตะวันออกของประเทศฟิลิปปินส์ไปประมาณ 1,040 กิโลเมตร (646 ไมล์) พายุได้กลายเป็นพายุดีเปรสชันเขตร้อน เนื่องจากลักษณะของพายุมีโครงสร้างหมุนกว้าง และแผ่กว้างอย่างผิดปกติ ก่อนที่จะตรวจพบการสะสมตัวของกลุ่มเมฆหนาแน่นมากขึ้นในวันที่ 16 กรกฎาคม ต่อมาพายุก็ได้กลายเป็นพายุโซนร้อน และเคลื่อนตัวไปทางทิศตะวันตกเฉียงเหนือผ่านใกล้จังหวัดคากายัน และเกาะบาบูยัน ก่อนที่พายุจะเคลื่อนตัวเข้าสู่ทางตอนเหนือของทะเลจีนใต้เมื่อวันที่ 18 กรกฎาคม พายุโซนร้อนวิภาได้กลายเป็นพายุโซนร้อนกำลังแรงในขณะที่พายุเคลื่อนตัวผ่านพื้นที่ทางตอนเหนือของเกาะลูซอน และเคลื่อนตัวเข้าสู่ทะเลจีนใต้ พายุได้ทวีกำลังแรงขึ้นอย่างต่อเนื่องจนกลายเป็นพายุไต้ฝุ่นจากสภาพแวดล้อมที่เอื้อต่อการพัฒนาอย่างเด่นชัด พายุโซนร้อนกำลังแรงวิภามีกำลังแรงสูงสุดด้วยความเร็วลมสูงสุด 1 นาทีที่ 120 กิโลเมตรต่อชั่วโมง (75 ไมล์ต่อชั่วโมง) และด้วยความเร็วลมสูงสุด 10 นาทีที่ 110 กิโลเมตรต่อชั่วโมง (70 ไมล์ต่อชั่วโมง) ความกดอากาศที่ 970 เฮกโตปาสกาล (มิลลิบาร์ 28.64 นิ้วของปรอท) ในวันที่ 20 กรกฎาคม หลังจากนั้นพายุได้เคลื่อนตัวขึ้นฝั่งบริเวณเจียงเหมินในมณฑลกวางตุ้ง และเริ่มอ่อนกำลังลงอย่างช้า ๆ ในขณะที่เคลื่อนตัวไปทางทิศตะวันตกเฉียงใต้เข้าสู่อ่าวตังเกี๋ย ต่อมาพายุได้เคลื่อนตัวขึ้นฝั่งอีกครั้งบริเวณจังหวัดฮึงเอียน และจังหวัดนิญบิ่ญ ในฐานะพายุโซนร้อนที่อ่อนกำลังลง หลังจากนั้นพายุได้เคลื่อนตัวเข้าสู่แผ่นดินจนกระทั่งสลายตัวในวันที่ 23 กรกฎาคม
พายุโซนร้อนกำลังแรงวิภามีอิทธิพลต่อการเสริมกำลังของมรสุมทางตะวันตกเฉียงใต้ส่งผลให้เกิดฝนตกหนักทั่วหลายพื้นที่ของประเทศประเทศฟิลิปปินส์โดยเฉพาะทางตอนบนกับตอนกลางของเกาะลูซอน จึงทำให้เกิดน้ำท่วมฉับพลัน และดินถล่มเป็นวงกว้าง ส่งผลกระทบต่อประชาชนประมาณมากกว่า 420,000 คน ทั่วประเทศ รัฐบาลรายงานว่ามีผู้เสียชีวิตอย่างน้อย 4 ราย มีผู้ได้รับบาดเจ็บ 3 ราย และมีผู้สูญหายอีก 4 ราย จากเหตุน้ำท่วม และดินถล่ม จากอิทธิพลของพายุ รัฐบาลท้องถิ่นในเซบู อูมิงกัน และจังหวัดปังกาซีนัน ได้ประกาศสถานการณ์ภัยพิบัติเพื่อระดมความช่วยเหลือจากภาครัฐ และเอกชน พร้อมทั้งสั่งอพยพประชาชนในพื้นที่เสี่ยงสูงออกจากพื้นที่ในทันที
จากการที่ศูนย์กลางของพายุเคลื่อนตัวเข้าใกล้ฮ่องกงอย่างมากในช่วงกลางเดือนกรกฎาคม และทำให้หอดูดาวฮ่องกง (HKO) ได้ประกาศสัญญาณเตือนภัยพายุหมุนเขตร้อนหมายเลข 10 ซึ่งเป็นระดับสูงสุดของระบบเตือนภัยพายุหมุนเขตร้อนของฮ่องกง นี่ถือเป็นครั้งแรกในรอบ 2 ปี ที่มีการออกสัญญาณเตือนภัยพายุหมุนเขตร้อนหมายเลข 10 นับตั้งแต่พายุไต้ฝุ่นเซาลาในปี พ.ศ. 2566 ที่เคยพัดถล่มฮ่องกงในลักษณะที่ใกล้เคียงกัน มีประชาชนอย่างน้อย 14 ราย ได้เข้ารับการรักษาพยาบาลจากอาการบาดเจ็บ มีรายงานต้นไม้โค่นล้มลงประมาณมากกว่า 240 ต้น ทั่วเมือง และมีผู้อพยพเข้าสู่ศูนย์พักพิงชั่วคราวประมาณ 234 คน ในมาเก๊าก็ได้รับผลกระทบจากฝนตกหนัก และลมกระโชกแรง เช่นเดียวกัน โดยหน่วยฉุกเฉินได้มีการระดมเจ้าหน้าที่เฝ้าระวังตามแนวชายฝั่ง และพื้นที่ต่ำ พร้อมจัดตั้งศูนย์อพยพรองรับประชาชนในเขตเมืองชั้นใน พายุโซนร้อนกำลังแรงวิภาได้ช่วยเพิ่มความแรงของลมมรสุมทางตะวันตกเฉียงใต้ จึงส่งผลกระทบให้เกิดน้ำท่วม และดินถล่ม ที่สร้างความเสียหายอย่างกว้างขวางในประเทศฟิลิปปินส์ทำให้มีผู้เสียชีวิตประมาณ 40 ราย และมีผู้สูญหายอีกประมาณ 8 ราย
ประวัติทางอุตุนิยมวิทยา.
ประวัติทางอุตุนิยมวิทยาของพายุโซนร้อนกำลังแรงวิภา
การเตรียมการ.
ประเทศฟิลิปปินส์.
เมื่อวันที่ 16 กรกฎาคม คณะกรรมการลดและจัดการความเสี่ยงภัยพิบัติแห่งชาติ (NDRRMC) ได้ยกระดับสถานการณ์เป็นระดับสีน้ำเงินเพื่อเตรียมความพร้อมรับมือกับพายุโซนร้อนวิภา และในขณะเดียวกันกระทรวงสาธารณสุขได้ประกาศระดับเตือนภัยสีขาวเพื่อเตรียมบุคลากร และทรัพยากรทางการแพทย์ ในพื้นที่ที่อาจได้รับผลกระทบจากพายุ เมื่อพายุเริ่มทวีกำลังแรงขึ้นจนกลายเป็นพายุโซนร้อนเมื่อวันที่ 18 กรกฎาคม สำนักงานบริหารบรรยากาศ ธรณีฟิสิกส์ และดาราศาสตร์แห่งฟิลิปปินส์ (PAGASA) ได้ออกสัญญาณเตือนภัยพายุเขตร้อนหมายเลข 2 สำหรับพื้นที่ เช่น จังหวัดอาปาเยา เกาะบาบูยัน จังหวัดคากายัน ทางตะวันออกของจังหวัดอีฟูเกา จังหวัดบูลูบุนดูคิน จังหวัดอีโลโคสนอร์เต จังหวัดอีซาเบลา จังหวัดคาลิงกา ทางตอนเหนือกับตอนกลางของจังหวัดอาบรา และทางตอนเหนือของจังหวัดอีโลโคสซูร์ เป็นต้น พร้อมกันนี้สำนักงานบริหารบรรยากาศ ธรณีฟิสิกส์ และดาราศาสตร์แห่งฟิลิปปินส์ ยังได้ออกสัญญาณเตือนภัยพายุเขตร้อนหมายเลข 1 สำหรับพื้นที่ เช่น จังหวัดเบงเก็ต จังหวัดคามารีเนสนอร์เต จังหวัดคาตันดัวเนส จังหวัดลาอูนยอน จังหวัดนูเอวาวิซคายา หมู่เกาะโปลิลโล จังหวัดคีรีโน ทางตอนเหนือของจังหวัดเอาโรรา จังหวัดคามารีเนสซูร์ จังหวัดปังกาซีนัน ทางตะวันออกเฉียงเหนือของจังหวัดนูเอวาเอซีฮา เป็นต้น
รัฐบาลท้องถิ่นในหลายพื้นที่ได้ประกาศปิดโรงเรียนชั่วคราวในวันที่ 18 กรกฎาคม จนถึงวันที่ 19 กรกฎาคม เพื่อความปลอดภัยของนักเรียน และบุคลากร สำนักงานตำรวจแห่งชาติได้ระดมกำลังเจ้าหน้าที่ประมาณกว่า 3,000 นาย สำหรับปฏิบัติการค้นหา และกู้ภัย และเตรียมกำลังสำรองอีกประมาณ 7,000 นาย เพื่อรองรับสถานการณ์ฉุกเฉิน เนื่องจากฝนตกหนักอย่างต่อเนื่อง คณะกรรมการลดและจัดการความเสี่ยงภัยพิบัติแห่งชาติได้ยกระดับเตือนภัยเป็นระดับสีเหลืองสำหรับแม่น้ำชิโกในตาบุก และจังหวัดคาลิงกา ในขณะที่สำนักงานรักษาความปลอดภัยทางทะเลได้ประกาศระงับการค้นหาผู้สูญหายไปจากกรณีการหายตัวของนักชนไก่ในช่วงปี พ.ศ. 2564–2565 บริเวณทะเลสาบตาอัลในจังหวัดบาตังกัส เขื่อนอิโป เขื่อนอัมบุกลาว และเขื่อนบิงกา ได้ทำการเปิดประตูระบายน้ำ หลังจากระดับน้ำสูงขึ้นอย่างรวดเร็วจากฝนที่ตกลงมา รัฐบาลท้องถิ่นในตูเกกาเรา และจังหวัดอีซาเบลา ได้ออกคำสั่งห้ามจำหน่ายเครื่องดื่มแอลกอฮอล์ในช่วงพายุ และในจังหวัดคากายันได้มีการประกาศระดับเตือนภัยสีแดงพร้อมกับสั่งอพยพประชาชนในพื้นที่ชายฝั่งออกจากจุดเสี่ยงทันที
ประเทศไต้หวัน.
จากการที่พายุโซนร้อนวิภาเคลื่อนตัวเบี่ยงไปทางทิศเหนือกว่าที่คาดการณ์ไว้ จึงส่งผลให้เกิดภัยคุกคามต่อทางตอนบนของช่องแคบลูซอน หมู่เกาะซีชา และน่านน้ำทางตะวันออกเฉียงใต้ของประเทศไต้หวัน สำนักงานอุตุนิยมวิทยากลาง (CWB) ได้ออกประกาศเตือนภัยทางทะเลเมื่อเวลา 12:30 น. (05:30 น. เวลาสากลเชิงพิกัด) ของวันที่ 18 กรกฎาคม โดยในขณะนั้นศูนย์กลางของพายุตั้งอยู่ห่างจากแหลมเอ๋อล่วนปี้ไปทางตะวันออกเฉียงใต้ประมาณ 560 กิโลเมตร (347 ไมล์) สำนักงานอุตุนิยมวิทยากลางยังได้ประกาศการเตือนฝนตกหนักสำหรับพื้นที่ชายฝั่งทางตะวันออกของประเทศไต้หวันทั้งหมดโดยเฉพาะพื้นที่ภูเขาในเทศมณฑลฮวาเหลียน และเทศมณฑลไถตง ซึ่งอาจได้รับผลกระทบจากลมมรสุมทางตะวันตกเฉียงใต้ที่เสริมกำลังแรงขึ้นจากพายุจนอาจเกิดฝนตกหนักจนถึงหนักมากจากการยกตัวของอากาศจากสภาพภูเขาในพื้นที่
ฮ่องกง.
เมื่อวันที่ 17 กรกฎาคม หอดูดาวฮ่องกง (HKO) ได้ออกประกาศสภาพอากาศพิเศษในเวลา 11:15 น. (04:15 น. เวลาสากลเชิงพิกัด) และเตือนว่าพายุโซนร้อนกำลังแรงวิภาจะเคลื่อนตัวเข้าสู่ระยะประมาณ 800 กิโลเมตร (497 ไมล์) จากฮ่องกงในช่วงค่ำของวันที่ 18 กรกฎาคม จนถึงเช้ามืดของวันที่ 19 กรกฎาคม พายุจะทวีกำลังแรงขึ้นในขณะที่เคลื่อนเข้าใกล้ชายฝั่งทางตะวันตกของมณฑลกวางตุ้ง และพร้อมเตือนว่าระหว่างวันที่ 19 กรกฎาคม จนถึงวันที่ 21 กรกฎาคม ฮ่องกงจะเผชิญกับลมกระโชกแรง ฝนตกหนัก คลื่นทะเลสูง และน้ำทะเลปั่นป่วน โดยแนะนำให้ประชาชนหลีกเลี่ยงกิจกรรมริมชายฝั่ง และงดกิจกรรมทางน้ำทั้งหมด หอดูดาวฮ่องกงได้ประกาศโดยคาดการณ์ว่าพายุโซนร้อนกำลังแรงวิภาจะเคลื่อนตัวเข้าใกล้ฮ่องกงในระยะประมาณ 50 กิโลเมตร (31 ไมล์) ในวันที่ 20 กรกฎาคม และเตือนว่าฮ่องกงจะได้รับผลกระทบรุนแรงจากพายุในวันดังกล่าวเมื่อวันที่ 18 กรกฎาคม หอดูดาวฮ่องกงได้ออกประกาศสัญญาณเตือนภัยพายุหมุนเขตร้อนหมายเลข 1 และต่อมาก็ได้ยกระดับเป็นสัญญาณเตือนภัยพายุหมุนเขตร้อนหมายเลข 3 ในขณะที่พายุเคลื่อนตัวเข้ามาใกล้ในระยะประมาณ 520 กิโลเมตร (323 ไมล์) ทางตะวันออกเฉียงใต้ของฮ่องกงเมื่อวันที่ 19 กรกฎาคม ต่อมาหอดูดาวฮ่องกงได้มีการประกาศสัญญาณเตือนภัยพายุหมุนเขตร้อนหมายเลข 8 ลมแรงจากทางตะวันออกเฉียงเหนือเมื่อเวลา 00:20 น. (17:20 น. เวลาสากลเชิงพิกัด) ของวันที่ 20 กรกฎาคม 
หอดูดาวฮ่องกงได้มีการยกระดับเป็นสัญญาณเตือนภัยพายุหมุนเขตร้อนหมายเลข 9 ลมแรงเพิ่มขึ้นเมื่อเวลา 06:20 น. (23:20 น. เวลาสากลเชิงพิกัด) และต่อมาก็ได้ยกระดับเป็นสัญญาณเตือนภัยพายุหมุนเขตร้อนหมายเลข 10 ซึ่งเป็นครั้งแรกที่มีการประกาศสัญญาณสูงสุดนี้อีกครั้ง หลังจากพายุไต้ฝุ่นเซาลาในปี พ.ศ. 2566 โดยสัญญาณนี้คงอยู่นานกว่า 6 ชั่วโมง ส่งผลให้โรงเรียน และหน่วยงานราชการ ที่ไม่จำเป็นทั้งหมดปิดทำการ ที่พักพิงฉุกเฉินเปิดให้บริการ และประชาชนได้รับคำแนะนำให้อยู่ภายในอาคาร ปิดหน้าต่าง และระมัดระวังฝนตกหนัก ระหว่างเวลา 14:10 น. (07:10 น. เวลาสากลเชิงพิกัด) จนถึงเวลา 17:10 น. (10:10 น. เวลาสากลเชิงพิกัด) มีการออกคำเตือนฝนตกหนักระดับสีเหลือง และสีแดง เนื่องจากแนวฝนตกจากพายุยังคงส่งผลต่อฮ่องกงอย่างต่อเนื่อง และต่อมาพายุโซนร้อนกำลังแรงวิภาเริ่มเคลื่อนตัวออกจากฮ่องกง หอดูดาวฮ่องกงได้ลดระดับสัญญาณเตือนภัยพายุหมุนเขตร้อนหมายเลข 10 ให้กลายเป็นสัญญาณเตือนภัยพายุหมุนเขตร้อนหมายเลข 8 ลมแรงจากทางตะวันตกเฉียงใต้ในเวลา 15:10 น. (08:10 น. เวลาสากลเชิงพิกัด) และลดเหลือเป็นสัญญาณเตือนภัยพายุหมุนเขตร้อนหมายเลข 3 ก่อนจะยกเลิกคำเตือนทั้งหมดในเวลาต่อมา
มาเก๊า.
เมื่อวันที่ 16 กรกฎาคม สำนักงานอุตุนิยมวิทยา และธรณีฟิสิกส์มาเก๊า (SMG) ได้ออกประกาศสภาพอากาศพิเศษในเวลา 10:00 น. (03:00 น. เวลาสากลเชิงพิกัด) และเตือนว่าหย่อมความกดอากาศต่ำในมหาสมุทรแปซิฟิกทางตะวันตกเฉียงเหนืออาจทวีกำลังแรงขึ้นจนกลายเป็นพายุดีเปรสชันเขตร้อน และเคลื่อนตัวเข้าสู่ทะเลจีนใต้ในอีกไม่กี่วันข้างหน้า โดยมีแนวโน้มเคลื่อนตัวผ่านทางตอนใต้ของปากแม่น้ำจูอย่างใกล้ชิดจากผลกระทบของกระแสอากาศจมจากพายุ จึงทำให้มาเก๊ามีสภาพอากาศร้อนจัด ฝนตกหนัก และมีพายุฝนฟ้าคะนองเป็นระยะ พร้อมกับแนะนำให้ประชาชนติดตามข้อมูลล่าสุดอย่างใกล้ชิด สำนักงานอุตุนิยมวิทยา และธรณีฟิสิกส์มาเก๊า ได้ออกประกาศเพิ่มเติมว่าพายุเริ่มทวีกำลังแรงขึ้น และคาดว่าจะเข้าสู่รัศมีประมาณ 800 กิโลเมตร (497 ไมล์) จากมาเก๊า เมื่อเวลา 16:00 น. (09:00 น. เวลาสากลเชิงพิกัด) ของวันที่ 17 กรกฎาคม สำนักงานอุตุนิยมวิทยา และธรณีฟิสิกส์มาเก๊า ได้มีการยืนยันว่าพายุดีเปรสชันเขตร้อนได้กลายเป็นพายุโซนร้อนโดยอาจมีแนวโน้มเคลื่อนตัวเข้าใกล้ปากแม่น้ำจูมากกว่าที่คาดการณ์ไว้ พร้อมทั้งระบุถึงความเป็นไปได้ที่จะออกสัญญาณพายุหมุนเขตร้อนหมายเลข 8 และคำเตือนคลื่นพายุซัดฝั่ง เมื่อวันที่ 18 กรกฎาคม สำนักงานอุตุนิยมวิทยา และธรณีฟิสิกส์มาเก๊า ได้ออกสัญญาณพายุหมุนเขตร้อนหมายเลข 1 ในขณะที่พายุโซนร้อนวิภาอยู่ห่างไปทางตะวันออกเฉียงใต้ของมาเก๊าราวประมาณ 770 กิโลเมตร (478 ไมล์) ต่อมาในช่วงบ่ายจนถึงค่ำมีแนวโน้มสูงที่จะออกสัญญาณพายุหมุนเขตร้อนหมายเลข 3 และอาจมีโอกาสปานกลางจนถึงสูงที่จะออกสัญญาณพายุหมุนเขตร้อนหมายเลข 8 โดยมีแนวโน้มสูงที่จะประกาศคำเตือนคลื่นพายุซัดฝั่งระดับสีน้ำเงิน และระดับสีเหลืองในระดับปานกลาง เมื่อเวลา 04:00 น. (21:00 น. เวลาสากลเชิงพิกัด) ของวันที่ 19 กรกฎาคม
สำนักงานอุตุนิยมวิทยา และธรณีฟิสิกส์มาเก๊า ได้ยืนยันว่าพายุโซนร้อนกำลังแรงวิภากำลังเคลื่อนตัวเข้ามาทางทิศตะวันตกเฉียงเหนือมากกว่าที่คาดการณ์ไว้ ความเสี่ยงต่อมาเก๊าเพิ่มมากขึ้นอย่างชัดเจน และจะออกสัญญาณพายุหมุนเขตร้อนหมายเลข 3 ในช่วงเวลา 16:00 น. (09:00 น. เวลาสากลเชิงพิกัด) จนถึงเวลา 19:00 น. (12:00 น. เวลาสากลเชิงพิกัด) พร้อมประกาศคำเตือนคลื่นพายุซัดฝั่งระดับสีน้ำเงินในเวลา 13:00 น. (06:00 น. เวลาสากลเชิงพิกัด) เนื่องจากเกิดปรากฏการณ์ระดับน้ำสูงขึ้นโดยพายุ คลื่นสูงอาจส่งผลให้เกิดน้ำท่วมในพื้นที่ลุ่มต่ำ และเขตท่าเรือ เมื่อเวลา 10:00 น. (03:00 น. เวลาสากลเชิงพิกัด) สำนักงานอุตุนิยมวิทยา และธรณีฟิสิกส์มาเก๊า ได้มีการประกาศคำเตือนคลื่นพายุซัดฝั่งระดับสีน้ำเงินอย่างเป็นทางการโดยคาดว่าระดับน้ำท่วมอาจสูงถึง 0.5 เมตร ในเวลา 13:00 น. (06:00 น. เวลาสากลเชิงพิกัด) และได้มีการยกระดับเป็นสัญญาณพายุหมุนเขตร้อนหมายเลข 3 ในขณะที่พายุอยู่ห่างมาเก๊าราวประมาณ 550 กิโลเมตร (341 ไมล์) เมื่อเวลา 16:30 น. (09:30 น. เวลาสากลเชิงพิกัด) สำนักงานอุตุนิยมวิทยา และธรณีฟิสิกส์มาเก๊า ได้คาดการณ์ว่าจะมีการออกสัญญาณพายุหมุนเขตร้อนหมายเลข 8 ในช่วงเวลา 02:00 น. (19:00 น. เวลาสากลเชิงพิกัด) จนถึงเวลา 05:00 น. (22:00 น. เวลาสากลเชิงพิกัด) ของวันที่ 20 กรกฎาคม และอาจมีโอกาสปานกลางจนถึงสูงที่จะออกสัญญาณเตือนระดับที่สูงขึ้นโดยเฉพาะอย่างยิ่ง เช่น เขตท่าเรือตอนใน และพื้นที่ลุ่มต่ำ อาจเกิดน้ำท่วมในระดับรุนแรง จึงได้เพิ่มระดับความเสี่ยงของคำเตือนคลื่นพายุซัดฝั่งระดับสีเหลืองให้กลายเป็นระดับปานกลางจนถึงสูง
สำนักงานอุตุนิยมวิทยา และธรณีฟิสิกส์มาเก๊า ได้ระบุว่าจะมีการออกคำเตือนคลื่นพายุซัดฝั่งระดับสีเหลืองในเวลา 23:00 น. (16:00 น. เวลาสากลเชิงพิกัด) เพื่อเตือนถึงสถานการณ์น้ำท่วมที่อาจรุนแรงขึ้น และได้มีการประกาศคำเตือนฝนตกหนักระดับสีเหลืองในเวลา 19:45 น. (12:45 น. เวลาสากลเชิงพิกัด) ซึ่งถูกยกเลิกไปในเวลา 21:00 น. (14:00 น. เวลาสากลเชิงพิกัด) สุดท้ายก็ได้มีการออกคำเตือนคลื่นพายุซัดฝั่งระดับสีเหลืองพร้อมประกาศว่าจะมีการออกสัญญาณพายุหมุนเขตร้อนหมายเลข 8 ลมแรงจากทางตะวันออกเฉียงเหนือเมื่อเวลา 03:00 น. (20:00 น. เวลาสากลเชิงพิกัด) ของวันที่ 20 กรกฎาคม
ประเทศไทย.
กรมอุตุนิยมวิทยาได้ออกประกาศเตือนภัยเกี่ยวกับอิทธิพลของพายุโซนร้อนวิภาโดยคาดว่าจะส่งผลให้เกิดฝนตกหนักจนถึงหนักมากใน 41 จังหวัดทั่วประเทศ รวมถึงกรุงเทพมหานคร และบริเวณปริมณฑล โดยเฉพาะในภาคเหนือ ภาคตะวันออกเฉียงเหนือ ภาคตะวันออก และภาคใต้ตอนบน ซึ่งอาจมีฝนตกสะสมจนเกิดน้ำท่วมฉับพลัน และน้ำป่าไหลหลาก ในหลายพื้นที่ นอกจากนี้ ยังมีการประกาศเตือนประชาชนในพื้นที่ชายฝั่งทะเลทั้งฝั่งอ่าวไทย และทะเลอันดามัน ให้ระมัดระวังอันตรายจากคลื่นสูงประมาณ 2 ถึง 4 เมตร โดยเฉพาะบริเวณที่มีพายุฝนฟ้าคะนองอาจมีคลื่นสูงกว่านี้ เรือเล็กในพื้นที่เสี่ยงภัยควรงดออกจากฝั่งจนกว่าสถานการณ์จะคลี่คลายในขณะที่หน่วยงานป้องกัน และบรรเทาสาธารณภัยประจำจังหวัด ได้เร่งจัดเตรียมเจ้าหน้าที่ อุปกรณ์ และศูนย์พักพิงชั่วคราวในพื้นที่เสี่ยง
ผลกระทบ.
ประเทศไทย.
แม้จะอยู่ห่างจากศูนย์กลางของพายุ แต่จังหวัดภูเก็ต และจังหวัดกระบี่ ที่อยู่ใกล้เคียงก็ได้รับผลกระทบจากลมกระโชกแรง และฝนตกหนัก ที่มีสาเหตุมาจากอิทธิพลของพายุโซนร้อนกำลังแรงวิภา ในจังหวัดภูเก็ตมีรายงานผู้เสียชีวิต 1 ราย และมีผู้ได้รับบาดเจ็บอีก 1 ราย จากต้นไม้โค่นล้มลง นอกจากนี้ ยังมีนักท่องเที่ยวชายอีก 1 ราย ถูกกระแสน้ำพัดจมหายไปในขณะลงเล่นน้ำทะเล และเสียชีวิตในเวลาต่อมา โดยทั้ง 2 ราย เป็นนักท่องเที่ยวชาวจีน นอกจากพื้นที่ชายฝั่งทะเลอันดามัน และฝั่งอ่าวไทยอย่างเกาะสมุยก็ได้รับผลกระทบจากฝนตกหนักกับลมแรงเช่นกัน อิทธิพลจากเศษซากของพายุโซนร้อนกำลังแรงวิภายังทำให้เกิดน้ำท่วมฉับพลันในหลายพื้นที่ทางภาคเหนือ และภาคตะวันออกเฉียงเหนือ เช่น จังหวัดเชียงใหม่ จังหวัดน่าน จังหวัดเชียงราย และจังหวัดอุดรธานี เป็นต้น โดยเฉพาะที่จังหวัดน่านมีรายงานว่าบ้านเรือนได้รับความเสียหายอย่างน้อยประมาณ 130 หลัง
ประเทศลาว.
พายุโซนร้อนกำลังแรงวิภาได้ส่งผลกระทบน้ำท่วมรุนแรงในแขวงหลวงพระบาง แขวงพงสาลี แขวงเชียงขวาง แขวงเวียงจันทน์ แขวงหัวพัน และอีกหลายพื้นที่ทางตอนเหนือของประเทศลาว
ประเทศพม่า.
ฝนตกหนักจากอิทธิพลของพายุโซนร้อนวิภาส่งผลให้เกิดน้ำท่วมรุนแรงในเมียวดี ระดับน้ำในแม่น้ำตะนาวศรีได้เพิ่มสูงขึ้นประมาณกว่า 1 เมตร ทำให้เกิดความกังวลว่าจะส่งผลกระทบต่อบ้านเรือนในพื้นที่ นอกจากนี้ เขื่อนแห่งหนึ่งในแม่น้ำสะโตงได้พังถล่มลง เนื่องจากระดับน้ำที่เพิ่มขึ้น และส่งผลให้เกิดน้ำท่วมรุนแรงในมะดอว์ก ในขณะเดียวกันน้ำท่วมยังคร่าชีวิตผู้คนไปประมาณ 4 ราย และสร้างความเสียหายอย่างหนักในเมืองป๊อก
ประเทศอินเดีย.
หลังจากพายุโซนร้อนวิภาได้เคลื่อนตัวเข้าสู่มหาสมุทรอินเดียเหนือทำให้เศษซากของพายุได้ทวีกำลังแรงขึ้นอีกครั้งจนกลายเป็นหย่อมความกดอากาศต่ำ และส่งผลให้โกลกาตาได้บันทึกปริมาณน้ำฝนได้สูงถึงประมาณ 186 มิลลิเมตร (7.3 นิ้ว) ภายในระยะเวลา 15 ชั่วโมง ระหว่างวันที่ 24 กรกฎาคม จนถึงวันที่ 25 กรกฎาคม ในขณะที่อาลีปอร์มีปริมาณน้ำฝนสะสมอยู่ที่ประมาณ 120 มิลลิเมตร (4.7 นิ้ว) ภายใน 24 ชั่วโมง พายุยังส่งผลให้เกิดกระแสลมแรงถึง 50 กิโลเมตรต่อชั่วโมง (30 ไมล์ต่อชั่วโมง) และเกิดน้ำท่วมในพื้นที่เขตเมือง
หมายเหตุ.
<templatestyles src="Reflist/styles.css" />